  Анжелика Тихонова корреспондент 2020-тӥ арын Удмуртиын нырысьсэ юослы страховка лэсьтозы. Туннэ нуналлы элькунысь гурт возёсъёс 12 сюрс гектар вылысь киземъёссэс утьыны мылкыд каризы ини. Со сярысь элькунысь гурт возёсъя но сиён-юонъя министерстволэн пресс-службаез ивортэ. Куазь алама возиськемен сэрен бадӟым ыштонъёссы гурт возёс кивалтӥсьёсты кун юрттэтэн страховка лэсьтон шоры мукет синмын учкыны косӥзы. Улосвылысь гурт возёсъя но сиён-юонъя министерство но та ужпум борды юн басьтӥськиз – Агростраховщикъёслэн йӧскалык огазеяськонэнызы кусып юнматӥз, Москваын гурт возёсъя «Золотая осень» адӟытон улсын агрострахование удысын валче ужан сярысь тупанкыл гожтӥз. 24-тӥ толсуре Агростраховщикъёслэн йӧскалык огазеяськонысьтызы кун тӧрлык ёзэсъёсын ужанъя но улосвыл программаосты азинтонъя управлениен кивалтӥсь Юрий Есиков Удмуртиысь гурт возёс удысын тыршисьёсын куинетӥ пумиськонзэ ортчытӥз ини. Со вуоно урожайзылы страховка лэсьтыны мылкыд карись возёсъёслы огазеяськонзы быдэсак юрттэт сётоз шуыса валэктӥз. Тӥ кӧня ке страховой компаниослэсь дась ӵектонъёссэс басьтоды, асьтэ понна тупасьсэгес бырйыны мед быгатоды шуыса. Ми оскытӥськом, котькуд огкылдэс чакласа возём шуыса. Огкыл ужаку, тужгес ик страховой учыр кылдыку, вань юанъёсты вакчи дыр куспын сэрттомы-пертчомы. Ыштонъёсты чотан-берыктон ужын страховой компаниослэсь ужъёсты быдэстон дырез но ӟечлыксэ чаклаломы Юрий Есиков, Агростраховщикъёслэн йӧскалык огазеяськонысьтызы кун тӧрлык ёзэсъёсын ужанъя но улосвыл программаосты азинтонъя управлениен кивалтӥсьСолэн верамезъя, туннэ чурыт курон сылэ: кун юрттэтэн агрострахование лэсьтӥсь ужъюртъёс одно ик Агростраховщикъёслэн йӧскалык огазеяськонзылэн ёзчиосыз луыны кулэ. Туннэ нуналлы 15 сыӵе компаниос лыдъясько. Соослэсь вань ужзэс огазеяськонзы чакласа возе. Вань со компаниос огкадь куронъёсъя ужало.  Та юрттэт элькунысь возёсъёс понна бадӟым инты басьтэ. Берло укмыс аръёс ӵоже Удмуртиын куать пол шуэрес югдур ялылӥзы, секыт ужпум туэ гужем но вал. Но, азьло аръёсын ӵошатыса, туэ элькунмы шимучыръя ыштонъёссэ берыктыны уз быгаты. Азьло аръёсъя ваньмы туж умой тодӥськом, макем секыт урожай быремез доказать карыны. Уголовной ужъёс ӝутылӥзы. Соин ик ми таре Агростраховщикъёслэн йӧскалык огазеяськонэнызы ужаломы, соос сделкаосмес огкыл гожтэм вакытысен страховой учыр кылдытозь но утетъя коньдонэз берыктытозь мед чаклалозы шуыса. Страховой компаниосын нырысетӥ ӟеч сделка лэсьтытозь гурт возёсъёсмылэн юослы утет лэсьтонлы осконзы уз луы Ольга Абрамова, Удмуртиысь гурт возёсъя но сиён-юонъя министерствоПусъём, туэ куазь алама возиськемен Удмуртиысь гурт возёсъёс 493 миллион манет тыр ыштонъёс адӟизы. Юос 73 гектар музъем вылын быризы. Страховка лэсьтэмын луысал ке, ыштонъёслэсь 50 процентсэ берыктыны луысал. Тодэ вайытом, 2019-тӥ арын Удмуртиын 672 сюрс 900 тонна ю тысь октӥзы. Кылем арен ӵошатыса, со 43 сюрс тонналы тросгес.  Тегъёс: Удмуртия гуртвозёс страхование мерттӥськон гуртвозёсъяминистерство ОльгаАбрамова  